Afrikan, Karibian ja Tyynenmeren maiden ja Euroopan unionin (AKT-EU) välillä solmitun yleissopimuksen nojalla järjestettävä yhteiskokous - Päätöslauselma -Somalian tilanne



Virallinen lehti nro 059 , 01/03/2000 s. 0060 - 0060



PÄÄTÖSLAUSELMA(1) Somalian tilanne Yhteinen edustajakokous, joka - kokoontui Nassaussa (Bahama) 11. - 14. lokakuuta 1999, - ottaa huomioon Somalian tilannetta koskevat aikaisemmat päätöslauselmansa, A. on kuullut OAU: n tarkkailijan suullisen raportin, jonka mukaan Somalian tilanteelle on ominaista tärkeimpien toimijoiden ja aseistettujen ryhmien johtajien poliittisen tahdon puuttuminen pyrkiä aloittamaan kattava kansallinen sovinnontekoprosessi, B. ottaa huomioon OAU: n Somaliaa käsittelevän pysyvän komitean ponnistukset, joka toimii IGAD: n jäsenvaltioiden suojeluksessa ja johon osallistuvat Egypti, Euroopan unioni, Yhdistyneet Kansakunnat ja Yhdysvallat, C. ottaa huomioon, että Somalia on edelleen AKT: n ja EU: n yhteistyösopimuksen valtiojäsen; katsoo siksi, että yhteisen edustajakokouksen velvollisuus on seurata kyseisen maan tapahtumia, 1. vahvistaa, että Somalian suvereenisuus, yhtenäisyys ja alueellinen koskemattomuus yhtenäisenä ja jakamattomana valtiona on säilytettävä; 2. ilmaisee huolestuneisuutensa rauhan, vakauden ja kansallisen sovinnon edistämisen hitaudesta Somaliassa; 3. korostaa, että somalialaisilla on itsellään päävastuu rauhan palauttamisesta Somaliaan ja vetoaa kaikkien somalialaisten ryhmien johtajiin, että ne pyrkisivät yhdenmukaistamaan näkökantojaan ja vastaamaan myönteisesti alueellisella ja kansainvälisellä tasolla toteutettaviin ponnistuksiin rauhan ja kansallisen sovinnon saavuttamiseksi Somaliassa; 4. valittaa keskenään kilpailevien ryhmien välisten taistelujen alkamista uudelleen Somalian joissakin osissa ja tämän humanitaarisessa mielessä ja siviiliväestön kannalta äärimmäisen kielteistä vaikutusta; 5. valittaa lisäksi ulkomaalaisten lisääntyvää sekaantumista tapahtumiin ja maassa tapahtuvaa aseilla käytävää kauppaa huolimatta turvallisuusneuvoston päätöslauselmassa 733 (1992) asetetusta Somaliaa koskevasta aseidenvientikiellosta, ja kehottaa kaikkia asianosaisia tinkimättä noudattamaan mainitun päätöslauselman ehtoja ja pidättäytymään kaikista toimista, jotka voivat johtaa Somalian tilanteen heikkenemiseen ja haitata pyrkimyksiä rauhan, vakauden ja kansallisen sovinnon edistämiseksi maassa; 6. pitää myönteisenä Etiopian koordinoimia OAU: n pysyvän komitean toimia rauhan ja kansallisen sovinnon edistämiseksi Somaliassa; 7. vetoaa kansainväliseen yhteisöön, että se jatkaisi humanitaarisen avun toimittamista sitä tarvitseville Somaliassa; 8. kehottaa yhteistä työvaliokuntaa harkitsemaan tiedonkeruuryhmän lähettämistä Somaliaan arvioimaan tilannetta paikan päällä, hankkimaan sitoumuksia eri osapuolilta ja toimittamaan matkastaan kertomuksen mahdollisimman pian; 9. kehottaa Euroopan unionia, Yhdistyneitä Kansakuntia ja OAU: ta osallistumaan tähän tehtävään; 10. päättää, että yhteinen edustajakokous jatkaa Somalian tilanteen seuraamista; 11. kehottaa yhteispuheenjohtajiaan välittämään tämän päätöslauselman AKT-EU-neuvostolle, komissiolle sekä YK: n ja OAU: n pääsihteereille. (1) Yhteinen edustajakokous hyväksynyt 14. lokakuuta 1999 Nassaussa (Bahama).